CY RO GRA PHUM. Ego Guido dictus abbas Cisterciensis notum facio presentibus et futuris quod Arnulfus Cornutus et uxor eius Amelina de assensu et emptione Hugonis ducis Burgundie et Malthildis uxoris eiusdem per manum domni Stephani abbatis Cisterciensis quibusdam sanctimonialibus que se domui Cisterciensi reddiderant locum qui dicitur Thart ad construendam ibidem abbatiam dedit. Quo videlicet in loco idem Stephanus abbas Cisterciensis abbatiam sanctimonialium secundum instituta Cisterciensis ordinis viventium constituit et abbatissam secundum formam Cisterciensis ordinis ibidem ordinavit. Sciant igitur omnes quod prefata abbatia de Thart propria est filia domus Cisterciensis ita quod abbas Cisterciensis plenam potestatem habet corrigendi et ordinandi que ibi corrigenda et ordinanda invenerit tam in capite quam in membris et eligendi abbatissam in ea et amovendi secundum formam ordinis. Insuper omnes abbatie que ad ipsam pertinent he scilicet Biaulmont, Estanchia, Polongies, Beaufaes, Colonges, Valbaions, Corceles, Mosterlet, Chambenoit, Dretteval, Moleise, Lescleche, Monaster, Boiserotens, Reynoth insuper et abbatia de Lunnue/lumine Dei et Lude et Ulnis et si que alie in posterum pertinebunt ad curam et ordinationem domus Cisterciensis iure perpetuo pertinent. Preterea sciendum quod supra dictarum abbatiarum abbatisse ad predictam abbatiam de Thart singulis annis in festo sancti Michaelis ad capitulum generale quod abbas Cisterciensis vel per se vel per aliquem cui vicem suam commiserit tenet debent convenire. Preter eas que de indulgentia ipsius abbatis Cisterciensis remanent. In quo generali abbatissarum capitulo debent proclamationes secundum formam ordinis coram abbate Cisterciensi vel vicem eius agente fieri et que corrigenda et ordinanda fuerint ad arbitrium et dispositionem eius sine omni contradictione corrigi et ordinari.